ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-1751/98

υποβολή: Anita Pollack (PSE) προς την Επιτροπή

(5 Ιουνίου 1998)

Θέμα: Μεταρρύθμιση της ΚΑΠ και δημιουργία θέσεων εργασίας

Ερωτάται η Επιτροπή εάν έχει πραγματοποιήσει υπολογισμούς για να προσδιορίσει τον αριθμό των θέσεων εργασίας που θα μπορούσαν να δημιουργηθούν στους εξής τομείς:

1. διατήρηση των φυσικών τοπίων και προστασία των βιότοπων, υδροβιότοπων και άλλων περιοχών μεγάλης οικολογικής και βιολογικής αξίας

2. βιώσιμη δασοκομία

3. ανάπτυξη νέων μεθόδων καλλιέργειας εκτός του τομέα των ειδών διατροφής

4. οργανική αγροκαλλιέργεια

Εάν έχει πραγματοποιηθεί αυτό, θα μπορούσε να δώσει αναλυτικά στοιχεία για τους τομείς αυτούς και κατά προτίμηση για κάθε χώρα;

Απάντηση του κ. Fischler εξ ονόματος της Επιτροπής

(1 Ιουλίου 1998)

Η Επιτροπή συμφωνεί απολύτως με το Αξιότιμο Μέλος του Κοινοβουλίου ότι ο ποσοτικός προσδιορισμός των θέσεων εργασίας που θα δημιουργηθούν στους τομείς που αναφέρονται στην ερώτησή του θα ήταν εποικοδομητικός. Μολονότι η ίδια η Επιτροπή δεν έχει πραγματοποιήσει υπολογισμούς για τους τομείς αυτούς, σε ορισμένες περιπτώσεις υπάρχουν διαθέσιμα στοιχεία από άλλες πηγές.

1. Διατήρηση των φυσικών τοπίων και προστασία των βιοτόπων, υδροβιοτόπων και άλλων περιοχών μεγάλης οικολογικής και βιολογικής αξίας. Ορισμένα στοιχεία είναι διαθέσιμα από μη κυβερνητικούς οργανισμούς.

2. Βιώσιμη δασοκομία. Χρήσιμες πληροφορίες παρέχονται από διάφορα δημοσιεύματα, ιδιαίτερα εκθέσεις ερευνητικών προγραμμάτων. Πρόσφατα η Επιτροπή διέθεσε πληροφορίες από την τελική έκθεση του προγράμματος COST δράση Ε3 (Δασοκομία στο πλαίσιο της ανάπτυξης υπαίθρου) που εκδόθηκε από το Ίδρυμα Έρευνών Δασών και Φυσικού Τοπίου της Δανίας (Υπουργείο Περιβάλλοντος και Ενέργειας). Μια άλλη πηγή είναι η μελέτη που δημοσιεύθηκε από το Κοινοβούλιο "Η Ευρώπη και τα Δάση".

3. Ανάπτυξη νέων καλλιεργειών που δεν προορίζονται για τη διατροφή. Στη Λευκή Βίβλο σχετικά με την ενέργεια για το μέλλον, που δημοσιεύθηκε(1) από την Επιτροπή, αναφέρεται ότι έως το 2010 θα έχουν δημιουργηθεί στην Κοινότητα μεταξύ 500.000 και 900.000 θέσεις απασχόλησης στον τομέα των ανανεώσιμων πηγών ενέργειας. Εντούτοις, δεν έχει γίνει λεπτομερής ανάλυση με στοιχεία για τα νέα γεωργικά προϊόντα που δεν προορίζονται για τη διατροφή.

4. Βιολογική καλλιέργεια. Η Επιτροπή δεν προσδιόρισε ποσοτικά τα αποτελέσματα της δημιουργίας θέσεων απασχόλησης. Εκ πρώτης όψεως, όμως, είναι λογικό να υποτεθεί ότι η βιολογική καλλιέργεια απαιτεί περισσότερη χειρωνακτική εργασία. Ωστόσο, στην βιολογική καλλιέργεια γίνεται χρήση λιγότερων λιπασμάτων, γεγονός το οποίο μπορεί να οδηγήσει στην απώλεια θέσεων απασχόλησης στην εν λόγω βιομηχανία.

(1) COM(97)599.
ΓΡΑΠΤΗ ΕΡΩΤΗΣΗ E-2175/98

υποβολή: Nikitas Kaklamanis (UPE) προς την Επιτροπή

(10 Ιουλίου 1998)

Θέμα: Αποκλεισμός της ποδοσφαιρικής ομάδας της ΑΕΚ από το Κύπελλο UEFA

Στις 19 Μαΐου 1998 η Εκτελεστική Επιτροπή της UEFA συνεδρίασε στο Άμστερνταμ, και αποφάσισε να μην έχουν τη δυνατότητα δύο ομάδες κοινής ιδιοκτησίας να αγωνίζονται στο ίδιο Κύπελλο, "για λόγους αξιοπιστίας", όπως αναφέρεται χαρακτηριστικά. Μετά από αυτήν την απόφαση δημιουργήθηκε πρόβλημα με την ποδοσφαιρική ομάδα της ΑΕΚ Αθηνών και τη "Σλάβια Πράγας", των οποίων η πλειοψηφία των μετοχών ανήκει στην εταιρεία "ENIC", διότι μία εκ των δύο υποχρεωτικά θα αποκλεισθεί από το προσεχές Κύπελλο UEFA, αν και έχουν προκριθεί. Κατόπιν τούτου, και πάλι με αυθαίρετη απόφαση της UEFA, επελέγη να αποκλεισθεί η ΑΕΚ Αθηνών.

Οι φίλαθλοι της ιστορικής ομάδας της ΑΕΚ ελάχιστα ενδιαφερόνται για το ιδιοκτησιακό καθεστώς της ομάδας τους, και έχουν βαθύτατα πικραθεί από την αυθαίρετη και με αναδρομική ισχύ απόφαση που έλαβε η UEFA. Αν τελικά ισχύσει η παραπάνω απόφαση για την αγωνιστική περίοδο 1998-1999 του Κυπέλλου UEFA, θα αποτελέσει καταστροφή για τον ιστορικό αυτό Σύλλογο.

Θα επιθυμούσα να πληροφορηθώ πώς σκέπτεται να παρέμβει η Ευρωπαϊκή Επιτροπή στην UEFA, ώστε να ρυθμισθεί η παραπάνω εκκρεμότητα και η απόφαση να ισχύσει από την αγωνιστική περίοδο 1999-2000 για όλα τα Ευρωπαϊκά Κύπελλα που διοργανώνει η UEFA.

Απάντηση του κ. Oreja εξ ονόματος της Επιτροπής

(15 Σεπτεμβρίου 1998)

Η Επιτροπή δεν είναι αρμόδια να εκφέρει γνώμη για το εν λόγω θέμα.

Ωστόσο, η Επιτροπή υποθέτει ότι το Αξιότιμο Μέλος του Κοινοβουλίου έχει ενημερωθεί για την απόφαση που ελήφθη στις 17 Ιουλίου 1998 από το αθλητικό διαιτητικό δικαστήριο (TAS), οργανισμό επιφορτισμένο σε πρώτο βαθμό να επιλύει τα προβλήματα μεταξύ των αθλητικών οργανώσεων. Το TAS αποφάσισε να ακυρώσει την απόφαση που έλαβε η Ένωση ευρωπαϊκών ποδοσφαιρικών ενώσεων (UEFA) να αποκλεισθεί η ομάδα ΑΕΚ Αθηνών για την αγωνιστική περίοδο 1998/1999.

Το Αξιότιμο Μέλος του Κοινοβουλίου μπορεί να ανατρέξει στην απάντηση που έδωσε η Επιτροπή στην προφορική ερώτηση Η-661/98 του κ. Monfils κατά την ώρα των ερωτήσεων της συνόδου του Κοινοβουλίου του Ιουλίου 1998(1).

(1) Συζήτηση του Κοινοβουλίου αριθ. Ιουλίου 1998.
ΓΡΑΠΤΗ ΕΡΩΤΗΣΗ P-2355/98

υποβολή: Olivier Dupuis (ARE) προς την Επιτροπή

(13 Ιουλίου 1998)

Θέμα: Οικονομικές πράξεις του κ. Karadzic

Σύμφωνα με πληροφορία που δημοσιεύτηκε στο περιοδικό της Banja Luka "Nezavisne Novine" και επαναδημοσιεύτηκε στην "Corriere della Sera" της 22.61998, 17 εκατομμύρια μάρκα (που ισοδυναμούν με 17 δισεκατομμύρια λιρέτες) μεταφέρθηκαν το Μάρτιο του 1997 από την "Banca Nazionale della Republika Srpska" στη "Nuova Banca di Credito di Trieste" (γνωστή και με το σλοβένικο όνομα "Trzaska Kreditna Banka"). Τη μεταφορά αυτή των κεφαλαίων φαίνεται ότι πραγματοποίησαν οι άνδρες του εγκληματία πολέμου Radovan Karadzic λίγο προτού ο τελευταίος παραδώσει την διακυβέρνηση της Republika Sprska στους "μετριοπαθείς" του σημερινού πρωθυπουργού Milorad Dodik. Το πολύ σημαντικό αυτό ποσό φαίνεται ότι αποτελεί είτε τον καρπό των λεηλασιών που πραγματοποίησαν οι σερβοβόσνιοι κατά τις επιχειρήσεις "εθνοτικής κάθαρσης" είτε από υπεξαιρέσεις των περιουσιακών στοιχείων της Republika Sprska;

ποίες πληροφορίες μπορεί να συλλέξει η Επιτροπή σχετικά με την εταιρία "Sarnos Establishment" που εδρεύει στο "Liechtenstein" η οποία φαίνεται ότι χρησιμοποιείται από την "φατρία του Karadzic" για την κάλυψη της μεταφοράς των κεφαλαίων;

ποίες πληροφορίες μπορεί να συλλέξει η Επιτροπή σχετικά με τις δραστηριότητες της "Ispeco" (Διεθνές Ινστιτούτο Πολιτικών και Οικονομικών Μελετών για τη συνεργασία και την ανάπτυξη) που εδρεύει στη Ρώμη και έχει επικεφαλής τον κ. Gianfranco Oliverio; ο φορέας αυτός φαίνεται ότι δημιουργήθηκε τον Ιούνιο του 1995 και έχει σχέση με το "πολιτικο-οικονομικό λόμπι" του Radovan Karadzic στην Ιταλία;

ποίες ενέργειες προτίθεται να αναλάβει η Επιτροπή για να εμποδίσει τις άμεσες και/ή έμμεσες συνέργιες που ενδέχεται να υπάρξουν στο μέλλον με τον εγκληματία πολέμου Radovan Karadzic και για να ενισχύσει τη συνεργασία των ευρωπαϊκών θεσμικών οργάνων με το ad hoc δικαστήριο εγκλημάτων που διαπράχθηκαν στην πρώην Γιουγκοσλαβία;

Απάντηση του κ. van den Broek εξ ονόματος της Επιτροπής

(14 Σεπτεμβρίου 1998)

Η Επιτροπή ενημερώθηκε για τα άρθρα που δημοσιεύθηκαν στον ιταλικό τύπο σχετικά με τις οικονομικές εργασίες που φέρεται να πραγματοποίησε ο κ. Κάρατζιτς. Δυστυχώς, όμως δεν διαθέτει ούτε συμπληρωματικές πληροφορίες ούτε τα μέσα για να διερευνήσει κατά πόσον αληθεύουν αυτοί οι ισχυρισμοί.

Εντούτοις, η Επιτροπή θα επιθυμούσε να υπενθυμίσει ότι το 1997 ανέστειλε τις εργασίες παροχής συνδρομής στη Δημοκρατία των Σερβοβοσνίων (Republika Srpska), όταν έλαβε πληροφορίες για την ύπαρξη παρόμοιων λογαριασμών που συνδέονται με υπόπτους ως εγκληματίες πολέμου. Η Επιτροπή κατέστησε εξαρχής σαφές και επανέλαβε επανειλημμένα ότι όσοι είναι ύποπτοι για εγκλήματα πολέμου θα πρέπει να λογοδοτήσουν για τις πράξεις τους και να προσαχθούν στη δικαιοσύνη, ούτως ώστε να επιτευχθεί διαρκής ειρήνη και σταθερότητα στη Βοσνία-Ερζεγοβίνη.

Η Κοινότητα στηρίζει, μέσω του προϋπολογισμού της, τις δραστηριότητες του Διεθνούς Ποινικού Δικαστηρίου.
ΓΡΑΠΤΗ ΕΡΩΤΗΣΗ P-2207/98

υποβολή: Katerina Daskalaki (UPE) προς την Επιτροπή

(10 Ιουλίου 1998)

Θέμα: Καταστροφή δασικού πνεύμονα στην Αττική

Είναι γνωστό το ενδιαφέρον και η ανησυχία της Επιτροπής για τις οικολογικές καταστροφές στην Ευρώπη και μάλιστα σε ήδη ιδιαίτερα βεβαρημένες περιοχές όπως είναι το Αττικό Λεκανοπέδιο. Τις ημέρες αυτές επιχειρείται μεγάλης έκτασης καταστροφή του πυκνότερου γύρω από την Αθήνα δάσους που είναι το δάσος του Υμηττού, από τους ελάχιστους πνεύμονες που έχουν απομείνει σε μία ευρωπαϊκή πρωτεύουσα ιδιαίτερα προβληματική από περιβαλλοντικής απόψεως. Η καταστροφή 300 στρεμμάτων δάσους προγραμματίζεται προκειμένου να διανοιγεί περιφερειακή λεωφόρος, με επιφανειακή χάραξη. Η λύση μπορεί να δοθεί με τη διάνοιξη σήραγγας για την οποία ήδη υπάρχει σοβαρή μελέτη του Πολυτεχνείου, αλλά η λύση αυτή παρακάμπτεται λόγω αυξημένου κόστους. Οι τοπικοί δήμοι έχουν κινητοποιηθεί για να αποτραπεί η καταστροφή. Ερωτάται η Επιτροπή αν σκοπεύει και με ποιο τρόπο να παρέμβει εγκαίρως προκειμένου να σωθεί το δάσος, δεδομένου μάλιστα ότι στα έργα αυτά συμβάλλει η Ευρωπαϊκή Ένωση μέσα από το Κοινοτικό Πλαίσιο Στήριξης.

Απάντηση της κας Wulf-Mathies εξ ονόματος της Επιτροπής

(03 Σεπτεμβρίου 1998)

Οι ελληνικές αρχές ενημέρωσαν την Επιτροπή ότι η τελική μελέτη για την περιφερειακή οδό Υμηττού, η οποία συνδέει τον νέο αερολιμένα των Σπάτων με το νότιο τμήμα της πόλεως των Αθηνών, προβλέπει την κατασκευή ύπόγειου τμήματος 4,5 χλμ., ήτοι επί του 37,5 % του συνολικού μήκους (12 χλμ.). Οι ελληνικές αρχές επιβεβαιώνουν ότι έχουν εξετάσει όλες τις εναλλακτικές λύσεις σηράγγων και έχουν επιλέξει τη βέλτιστη λύση από απόψεως μεταφορών και περιβάλλοντος.

Σύμφωνα με τις πληροφορίες που διαβιβάστηκαν από τις εν λόγω αρχές, πραγματοποιήθηκε μελέτη περιβαλλοντικών επιπτώσεων για το εν λόγω έργο και εγκρίθηκαν περιβαλλοντικοί όροι με υπουργική απόφαση σύμφωνα με τις εθνικές και κοινοτικές διατάξεις. Το περιεχόμενο της απόφασης αυτής ενσωματώθηκε στο νόμο που ψηφίστηκε από το Ελληνικό Κοινοβούλιο για τον διεθνή αερολιμένα των Σπάτων(1).

(1) Ελληνικός νόμος αριθ. 2338 - Επίσημη Εφημερίδα της Ελληνικής Κυβέρνησης αριθ. 2002α της 14.9.1995.
ΓΡΑΠΤΗ ΕΡΩΤΗΣΗ E-1506/98

υποβολή: Daniel Varela Suanzes-Carpegna (PPE) προς την Επιτροπή

(13 Μαΐου 1998)

Θέμα: Κοινωνία των Πληροφοριών και Οικονομική και Κοινωνική Συνοχή

Η ανακοίνωση της Επιτροπής "Συνοχή και κοινωνία των πληροφοριών" (COM(97)7 τελικό της 22.01.1997) επισημαίνει στη σελίδα 17 τις αυξημένες δυσχέρειες που αντιμετωπίζουν οι λιγότερο ανεπτυγμένες περιφέρειες για την πρόσβασή τους στην κοινωνία των πληροφοριών και την εκμετάλλευση των δυνατοτήτων που προσφέρει. Εξάλλου, μία καλή υποδομή τηλεπικοινωνιών μπορεί να συμβάλει στο να αποφευχθεί ή να περιορισθεί η φυσική μετακίνηση των προσώπων αλλά και η μεταφορά αγαθών, πράγμα που θα είχε μικρότερες επιπτώσεις για το περιβάλλον, και θα περιόριζε τις απαιτήσεις όσον αφορά τους ενεργειακούς και χρηματοδοτικούς πόρους.

Μπορεί η Επιτροπή να μας πληροφορήσει εάν οι πτυχές αυτές ελήφθησαν υπόψιηστις τελικές της προτάσεις σχετικά με τη μεταρρύθμιση των διαρθρωτικών ταμείων για τη νέα περίοδο προγραμματισμού 2000-2006, που εγκρίθηκαν από την ολομέλεια της Επιτροπής στις 18 Μαρτίου 1998;
ΓΡΑΠΤΗ ΕΡΩΤΗΣΗ E-2160/98

υποβολή: Katerina Daskalaki (UPE) προς την Επιτροπή

(13 Ιουλίου 1998)

Θέμα: Άνιση μεταχείριση πολυτέκνων γονέων

Είναι γνωστό το οξύ δημογραφικό πρόβλημα που αντιμετωπίζει η Ε.Ε., με ιδιαίτερη μάλιστα έμφαση σε ορισμένες χώρες. Η Ελλάδα είναι μία από τις ευρωπαϊκές χώρες όπου ο πληθυσμός γηράσκει και οι γεννήσεις μειώνοναι. Εντούτοις, όχι μόνον δεν είναι σημαντικά τα κίνητρα για την αντιμετώπιση του προβλήματος, αλλά παρατηρείται και άνιση μεταχείριση εις βάρος του ενός πολύτεκνου γονέως, του πατέρα εν προκειμένω.

Συγκεκριμένα: μία πολύτεκνη μητέρα εισπράττει επίδομα μέχρις ότου το τελευταίο παιδί της συμπληρώσει το 23ο έτος της ηλικίας του και κατόπιν σύνταξη εφ' όρου ζωής. Αντιθέτως, ο πολύτεκνος πατέρας, που είναι χήρος ή διαζευγμένος και έχει την επιμέλεια των παιδιών του, δεν δικαιούται συντάξεως.

Ερωτάται η Επιτροπή αν η διάκριση αυτή δεν παραβιάζει την αρχή περί ίσης μεταχείρισης των δύο φύλων, πολλώ δε μάλλον όταν - όπως στο συγκεκριμένο θέμα - η ανισότητα αυτή πλήττει άτομα που κατά κανόνα ανήκουν στις ασθενέστερες οικονομικά κοινωνικές ομάδες.

Απάντηση του κ. Flynn εξ ονόματος της Επιτροπής

(11 Σεπτεμβρίου 1998)

Η Επιτροπή δεν θα μπορούσε να παρέμβει στην περίπτωση που περιγράφει το αξιότιμο μέλος, σχετικά με την άνιση μεταχείριση των πολυτέκνων πατέρων σε περίπτωση θανάτου της συζύγου ή χωρισμού από αυτές σε σύγκριση με τις μητέρες οικογενειών που βρίσκονται στην ίδια κατάσταση.

Όντως, αυτή η δυσμενής διάκριση γίνεται ανεκτή από το υφιστάμενο κοινοτικό δίκαιο σε θέματα ισότητας μεταχείρισης μεταξύ ανδρών και γυναικών και ειδικότερα από την οδηγία 79/7/ΕΟΚ της 19 Δεκεμβρίου 1978, σχετικά με την προοδευτική εφαρμογή της αρχής της ισότητας μεταχείρισης μεταξύ ανδρών και γυναικών στην κοινωνική ασφάλιση(1) (νομοθετημένα συστήματα).

Δυνάμει του άρθρου της 7 § 1 β), η οδηγία αυτή επιτρέπει, μεταξύ άλλων, στα κράτη μέλη τον αποκλεισμό από το πεδίο εφαρμογής της των πλεονεκτημάτων που χορηγούνται στα πρόσωπα που έχουν αναθρέψει παιδιά.

Κατά συνέπεια, τα κράτη μέλη μπορούν να περιορίσουν τα πλεονεκτήματα αυτά στον ένα από τους γονείς, όπως ισχύει στην Ελλάδα.

Από το 1987 υφίσταται μία πρόταση οδηγίας(2), που εκκρεμεί πάντοτε ενώπιον των αρχών του Συμβουλίου, η οποία προβλέπει τη ρύθμιση, μεταξύ άλλων, του προβλήματος αυτού.

Σύμφωνα με το τέταρτο πρόγραμμα της μεσοπρόθεσμης δράσης για την ισότητα ευκαιριών μεταξύ γυναικών και ανδρών (1996-2000)(3) και το πρόγραμμα κοινωνικής δράσης (1998-2000)(4), η Επιτροπή πρόκειται να υποβάλει μία νέα πρόταση οδηγίας η οποία θα αντικαταστήσει εκείνη του 1987 και θα λαμβάνει υπόψη τη νομολογία του Δικαστηρίου καθώς και την εξέλιξη των οικογενειακών και κοινωνικών δομών.

(1) ΕΕ L 6, 10.1.1979.

(2) ΕΕ C 309, 19.11.1987.

(3) ΕΕ L 335, 30.12.1995.

(4) COM(98)259 τελικό.
ΓΡΑΠΤΗ ΕΡΩΤΗΣΗ E-0246/98

υποβολή: Thomas Mann (PPE) προς την Επιτροπή

(13 Φεβρουαρίου 1998)

Θέμα: Μεροληπτική φορολογική μεταχείριση στην ΕΕ

Σύμφωνα με το εδάφιο 1 της παραγράφου 1 του άρθρου 10 του γερμανικού νόμου περί φορολογίας εισοδήματος, ποσά διατροφής αναγνωρίζονται ως έκτακτα έξοδα σε περίπτωση μόνον που η διαζευγμένη σύζυγος ζεί στη Γερμανία. Εάν όμως η πρώην σύζυγος ενός μη Γερμανού πολίτη της ΕΕ (π.χ. ενός Βρετανού) ζεί σε χώρα της ΕΕ εκτός της Γερμανίας (π.χ. στη Μεγάλη Βρετανία), τότε, σύμφωνα με την παράγραφο 1 του άρθρου 33α του ανωτέρου νόμου, τα ποσά διατροφής αναγνωρίζονται μόνον ως έκτακτη οικονομική επιβάρυνση, γεγονός το οποίο έχει ως αποτέλεσμα μία μεγάλη διαφορά στο ποσό που εκπίπτει για φορολογικούς λόγους.

Σε ένα νέο διάταγμα της 1ης Σεπτεμβρίου 1997, σχετικό με την παράγραφο 1 του άρθρου 33 του ανωτέρου νόμου, αναφέρεται ότι "προϋπόθεση για την εν λόγω έκπτωση.... είναι η ικανότητα του φορολογουμένου να αποδείξει ότι το συντηρούμενο και διαμένον στο εξωτερικό άτομο έχει ανάγκη διατροφής". Εάν η πρώην σύζυγος ζεί στη Γερμανία, τότε δεν απαιτείται η εν λόγω απόδειξη; στην περίπτωση αυτή απαιτείται μόνον η προσκόμιση στοιχείων που να αποδεικνύουν ότι ο αποδέκτης της διατροφής καταβάλλει το σχετικό φόρο.

Συνιστά το γεγονός αυτό φορολογική διάκριση εις βάρος πολιτών της ΕΕ;

Απάντηση του κ. Monti εξ ονόματος της Επιτροπής

(5 Μαΐου 1998)

Το Αξιότιμο Μέλος αναφέρεται σε νόμο και διοικητικές διατάξεις που δεν εφαρμόζονται πλέον σε πολίτες της Κοινότητας.

Το γερμανικό φορολογικό καθεστώς τροποποιήθηκε με τη φορολογική πράξη του 1996, κατά τρόπον ώστε τα ποσά διατροφής που προβλέπονται στο άρθρο 1α, παράγραφος 1, σημείο 1 του νόμου περί φορολογίας εισοδήματος (EStG), τα οποία καταβάλλονται σε πρώην συζύγους που διαμένουν σε άλλο κράτος μέλος, να συνιστούν επίσης πλέον έκτακτα έξοδα που εκπίπτουν της φορολογίας σύμφωνα με το άρθρο 1α, παράγραφος 1, σημείο 1 του νόμου περί φορολογίας εισοδήματος (EStG). Προκειμένου να τύχει της έκπτωσης, ο/η ενδιαφερόμενος/η πρέπει να προσκομίσει βεβαίωση της αρμόδιας φορολογικής αρχής που να πιστοποιεί ότι τα εν λόγω ποσά έχουν δηλωθεί. Αντιθέτως, δεν απαιτείται απόδειξη ότι ο/η δικαιούχος έχει ανάγκη διατροφής σύμφωνα με το άρθρο 33α του νόμου περί φορολογίας εισοδήματος (EStG) για τις περιπτώσεις που εμπίπτουν στο πεδίο εφαρμογής του άρθρου 1α του νόμου (EStG). Ως εκ τούτου, τα ποσά διατροφής που καταβάλλονται σε πρώην σύζυγο που κατοικεί σε άλλο κράτος μέλος εξομοιώνονται πλέον από φορολογική άποψη με τα ποσά διατροφής που καταβάλλονται σε πρώην σύζυγο που ζει στη Γερμανία.
ΓΡΑΠΤΗ ΕΡΩΤΗΣΗ E-1667/98

υποβολή: Marjo Matikainen-Kallström (PPE) προς την Επιτροπή

(29 Μαΐου 1998)

Θέμα: Συμβατότητα των κριτηρίων για την καταβολή επιδοτήσεων στο πλαίσιο του προγράμματος της Επιτροπής για το γάλα με τους στόχους του άρθρου 129

Το πρόγραμμα της Επιτροπής σχετικά με την επιδότηση των προϊόντων γάλακτος, το οποίο αποβλέπει κυρίως στην ενίσχυση της παραγωγής των πλουσίων σε λίπος προϊόντων γάλακτος εις βάρος αυτών που περιέχουν ελάχιστο λίπος, δεν είναι λογικό από άποψη δημόσιας υγείας.

Αναφορικά με το ανωτέρω, θα επιθυμούσα να με ενημερώσει η Επιτροπή εάν πιστεύει ότι τα κριτήρια για την καταβολή επιδοτήσεων στο πλαίσιο του προγράμματος για το γάλα, τα οποία ευνοούν τα υψηλής περιεκτικότητας σε λίπος προϊόντα γάλακτος εις βάρος αυτών που περιέχουν ελάχιστο λίπος, είναι εναρμονισμένα και σύμφωνα με τους στόχους του άρθρου 129 της Συνθήκης.

Απάντηση του κ. Fischler εξ ονόματος της Επιτροπής

(15 Ιουλίου 1998)

Η Επιτροπή είναι πεπεισμένη ότι το κοινοτικό σύστημα ενίσχυσης του σχολικού γάλακτος στο οποίο φαίνεται ότι αναφέρεται το Αξιότιμο Μέλος του Κοινοβουλίου έχει μόνο επωφελείς συνέπειες για τη δημόσια υγεία. Για το λόγο αυτό, κρίνει ότι το πρόγραμμα τηρεί απολύτως τους στόχους του άρθρου 129 της συνθήκης περί ιδρύσεως της ΕΚ.
ΓΡΑΠΤΗ ΕΡΩΤΗΣΗ E-1782/98

υποβολή: Concepció Ferrer (PPE) προς την Επιτροπή

(11 Ιουνίου 1998)

Θέμα: Επιχειρησιακά προγράμματα (Interreg II)

Στο πλαίσιο της κοινοτικής χρηματοδοτικής υποστήριξης, η Ισπανία μετέχει σήμερα σε διάφορα επιχειρησιακά προγράμματα με διασυνοριακό ή διεθνικό χαρακτήρα (Πρόγραμμα INTERREG II).

Από όλα τα προγράμματα στα οποία μετέχει η Ισπανία, θα μπορούσε η Επιτροπή να διευκρινίσει ποια προγράμματα χρηματοδοτούνται σήμερα στο πλαίσιο των επιχειρησιακών προγραμμάτων Ισπανίας-Γαλλίας και των επιχειρησιακών προγραμμάτων μεσογειακού χώρου;

Απάντηση της κ. Wulf-Mathies εξ ονόματος της Επιτροπής

(15 Ιουλίου 1998)

Η Επιτροπή διαβιβάζει απευθείας στο Αξιότιμο Μέλος του Κοινοβουλίου και στον Γενικό Γραμματέα του Κοινοβουλίου κατάλογο των ισπανικών έργων τα οποία λαμβάνουν χρηματοδότηση στο πλαίσιο της διασυνοριακής συνεργασίας της Ισπανίας και Γαλλίας Interreg II Α.

Πρόκειται για έργα τα οποία επιλέγησαν από διασυνοριακές ομάδες εργασίας και τα οποία υποβλήθηκαν κατά την τελευταία συνεδρίαση της Επιτροπής παρακολούθησης του προγράμματος τον Οκτώβριο 1997 σχετικά με τις περιφέρειες της Αραγονίας, Καταλονίας, και Ναβάρας. Όσον αφορά τη Χώρα των Βάσκων, τα διασυνοριακά έργα χρηματοδοτούνται ειδικότερα από το "Ταμείο Συνεργασίας Euskadi-Ακιτανίας". Στο μέτρο με το οποίο συμμορφώνονται προς τους κανόνες επιλεξιμότητας και τις απαιτήσεις του εν λόγω προγράμματος, τα έργα αυτά θα συγχρηματοδοτηθούν στο πλαίσιο του Interreg II Α.

Όσον αφορά τα έργα τα οποία εντάσσονται στην διασυνοριακή συνεργασία Interreg II Γ, και ειδικότερα τα έργα τα οποία συμπεριλαμβάνονται στα επιχειρησιακά προγράμματα της μεσογειακής Ισπανίας, η Επιτροπή δεν μπορεί να τα εξετάσει κατά την προπαρασκευαστική φάση τους δεδομένου ότι τα προγράμματα αυτά δεν έχουν υποβληθεί ακόμη για έγκριση.
ΓΡΑΠΤΗ ΕΡΩΤΗΣΗ E-1706/98

υποβολή: Stéphane Buffetaut (I-EDN) προς την Επιτροπή

(29 Μαΐου 1998)

Θέμα: Διεπαγγελματικές οργανώσεις και περιορισμός του ανταγωνισμού

Στην υπόθεση C249/91 σχετικά με τις αποφάσεις που έλαβε η Διεπαγγελματική Επιτροπή Φυσικού Γλυκού Οίνου (CIVDN), η Επιτροπή έκανε προσφυγή στο Δικαστήριο κατά της Γαλλικής Δημοκρατίας για μη τήρηση βασικών κανόνων της Συνθήκης της Ένωσης.

Ο Γενικός Εισαγγελέας Otto Lenz κατήγγειλε ειδικότερα τις γαλλικές αρχές για τις τρεις ακόλουθες πρακτικές (συμπεράσματα-σελίδα 48):

- τον καθορισμό των τιμών των φυσικών γλυκών οίνων στη γαλλική αγορά,

- τον καθορισμό των ποσοστώσεων εμπορίας, πέραν των οποίων οι παραγωγοί δεν μπορούν πλέον να διοχετεύσουν στην αγορά τα κρασιά που παρήχθησαν εντός του νομίμου ορίου απόδοσης ανά εκτάριο, αλλά πρέπει να τα διατηρήσουν σε ένα απόθεμα ασφάλειας και γήρανσης,

- την υποχρέωση των παραγωγών, προκειμένου να βγάλουν τα κρασιά από τα βαρέλια τους, να παρουσιάζουν προηγουμένως πιστοποιητικό της DIVDN που πιστοποιεί την καταχώρηση των συμβολαίων, κλπ....

Οι γαλλικές αρχές ανέλαβαν την υποχρέωση να σταματήσουν αυτές τις πρακτικές. Τότε, η Επιτροπή απέσυρε την προσφυγή της ενώπιον του Δικαστηρίου.

Στην πραγματικότητα, τουλάχιστον δύο από τις τρεις καταγγελθείσες πρακτικές διατηρήθηκαν ή επαναφέρθηκαν υπό άλλην μορφή και η Επιτροπή ανέλαβε να εξετάσει κατά τους τελευταίους μήνες επίσημη καταγγελία, βάσει αποδείξεων, για αυτό το θέμα. Μέχρι σήμερα δεν έχει δώσει καμία συνέχεια.

Θεωρεί η Επιτροπή ότι αυτές οι πρακτικές, οι οποίες κρίθηκαν καταδικαστέες το 1991, είναι σήμερα ορθές; Μπορεί να διευκρινίσει ποιές αλλαγές της Συνθήκης για την Ένωση ή της κοινοτικής νομολογίας δικαιολογούν την αλλαγή της τοποθέτησής της; Σε αντίθετη περίπτωση, πώς και πότε σκοπεύει να αντιδράσει κατά των γαλλικών αρχών;

Απάντηση του κ.Fischler εξ ονόματος της Επιτροπής

(14 Ιουλίου 1998)

Ύστερα από νέα καταγγελία, η οποία καταχωρήθηκε στο μητρώο με τον αριθμό 98/4361, η Επιτροπή επανεξέτασε το θέμα το οποίο αποτελεί αντικείμενο της ερώτησης του Αξιότιμου Μέλους του Κοινοβουλίου. Από την εν λόγω μελέτη προκύπτει η ανάγκη για ορισμένες συμπληρωματικές πληροφορίες.

Οι καταγγέλλοντας δεν απέστειλαν ακόμη στην Επιτροπή τις συμπληρωματικές πληροφορίες που ζητήθηκαν.

Η Επιτροπή, μόλις λάβει αυτές τις συμπληρωματικές πληροφορίες, θα ολοκληρώσει την εκτίμησή της όσον αφορά την παρούσα υπόθεση και θα ενημερώσει σχετικά το Αξιότιμο Μέλος του Κοινοβουλίου.
ΓΡΑΠΤΗ ΕΡΩΤΗΣΗ E-2659/98

υποβολή: Riccardo Garosci (PPE) προς την Επιτροπή

(1 Σεπτεμβρίου 1998)

Θέμα: Προστασία των καταναλωτών από την παρουσία φθαλικών εστέρων στα μαλακά παιχνίδια από πολυβινυλοχλωρίδιο (PVC)

Τα νεογέννητα και τα μικρά παιδιά διατρέχουν καθημερινά τον κίνδυνο να καταπιούν βλαβερές χημικές ουσίες που λέγονται φθαλικοί εστέρες και που προστίθενται στα παιχνίδια από PVC για να τα κάνουν μαλακά και ελαστικά. Τα παιδιά βάζουν συχνά στο στόμα τους, πιπιλούν ή μασούν τα παιχνίδια αυτά. Οι γονείς, αδυνατώντας σήμερα να ξεχωρίσουν ποια παιχνίδια περιέχουν φθαλικούς εστέρες και ποια όχι, δεν είναι πλέον σε θέση να προστατέψουν τα παιδιά τους από τους πιθανούς κινδύνους. Το άρθρο 153 της Συνθήκης για την ίδρυση της Ευρωπαϊκής Κοινότητας υποχρεώνει τα ευρωπαϊκά όργανα να προτάσσουν το συμφέρον των καταναλωτών, και μάλιστα των πιο ευάλωτων από αυτούς όπως είναι τα παιδιά. Στις 24 Απριλίου 1998, η Επιστημονική Επιτροπή Τοξικότητας, Οικοτοξικότητας και Περιβάλλοντος της Ευρωπαϊκής Επιτροπής εξέφρασε τις ανησυχίες της για δύο φθαλικούς εστέρες, και συγκεκριμένα το DINP (διισυνονυλοφθαλικό άλας) και το DEHP (φθαλικό δισαιθυλεξύλιο), για τους οποίους το περιθώριο ασφάλειας είναι πολύ μικρό. Η σύσταση που ενέκρινε η Επιτροπή την 1η Ιουλίου δεν αρκεί. Μπορεί, συνεπώς, η Επιτροπή να εκπονήσει το συντομότερο δυνατόν πρόταση οδηγίας και, αν χρειαστεί, να λάβει έκτακτα μέτρα;

Απάντηση της κας Bonino εξ ονόματος της Επιτροπής

(25 Σεπτεμβρίου 1998)

Όσον αφορά τη γενική εκτίμηση της Επιτροπής για τα προβλήματα σχετικά με την παρουσία φθαλικών εστέρων σε ορισμένα είδη παιδοκομίας και σε παιχνίδια από μαλακό PVC (χλωριούχο πολυβινύλιο), παραπέμπουμε τον αξιότιμο βουλευτή στην απάντηση της Επιτροπής στις γραπτές ερωτήσεις: E-755/98 της κας Diez de Rivera Icaza - E-830/98 της κας Gonzalez Alvarez και του κ. Marset Campos - E-996/98 της κας Sornosa Martinez - E-1536/98 του κ. Κακλαμάνη - E-1806/98 του κ. Αλαβάνου και E-2055/98 του κ. Camison Asensio(1).

Εκτός από τη σύσταση που εξέδωσε την 1 Ιουλίου 1998(2), η Επιτροπή σκοπεύει να υποβάλει το ταχύτερο δυνατό πρόταση οδηγίας σχετικά με τα εν λόγω προϊόντα. Οι προπαρασκευαστικές εργασίες έχουν ήδη αρχίσει.

(1) ΕΕ C 13, 18.1.1999.

(2) ΕΕ L 217, 5.8.1998. .